Hi participaran a través dels espais habilitats per la Generalitat de Catalunya –és l'any en què el Govern facilita la presència de més empreses catalanes- per trobar inversors, conèixer socis i nous clients, guanyar visibilitat i obrir nous mercats internacionals
El Govern impulsa la presència de l'ecosistema TIC català al MWC d'aquest 2019 amb tres espais de 1.000m 2 en total que acolliran 77 empreses, entitats i centres tecnològics catalans, la xifra més elevada fins ara.
Es tracta de majoritàriament pimes que disposaran d'un estand per trobar inversors, conèixer socis i nous clients, guanyar visibilitat i obrir nous mercats internacionals al congrés més important del món d'aquest sector, que se celebrarà entre el 25 i el 28 de febrer a Fira de Barcelona – Gran Via a l'Hospitalet de Llobregat i que reunirà 107.000 professionals i 2.400 expositors de 200 països.
La participació del teixit empresarial català al congrés s'articula mitjançant el Departament d'Empresa i Coneixement -a través d'ACCIÓ, l'agència per a la competitivitat de l'empresa-, i el Departament de Polítiques Digitals de la Generalitat de Catalunya.
Les empreses, entitats i centres (pots consultar el nom i descripció de tots els participants en aquest enllaç ) estaran ubicades de la següent manera:
*Eurecat tindrà espai a l'Estand Catalonia i a l'espai Catalonia Drones, però només es compta una vegada al còmput global de 77 empreses.
El 4YFN, l'espai de les startups
En paral·lel al MWC, la Generalitat –a través de l'Institut Català de les Empreses Culturals (ICEC), ACCIÓ i Catalunya Emprèn- també facilitarà la participació de 33 startups catalanes al 4 Years From Now (4YFN), que tindrà lloc al recinte de Fira de Barcelona a Montjuïc entre el 25 i el 27 de febrer i preveu reunir més de 20.000 assistents.
Pots consultar el nom de les empreses participants en aquest enllaç.
La participació de la Generalitat el 4YFN es concreta de la següent manera:
Reunions bilaterals de més de 500 empreses catalanes i internacionals
Les empreses catalanes participants al MWC, més enllà de presentar els seus productes i serveis als seus estands, tindran l'oportunitat un any més de reunir-se amb altres empreses de tot el món per accedir a nous contactes internacionals, trobar possibles socis per desenvolupar projectes innovadors i negociar acords de cooperació internacional.
Serà en el marc del Brokerage Event, una activitat organitzada per ACCIÓ com a membre de la xarxa Enterprise Europe Network (EEN) de la Comissió Europea.
Es tracta d'entrevistes bilaterals de 20 minuts, pre-agendades abans MWC, entre empreses/centres tecnològics catalans amb altres empreses o entitats de tot el món que assisteixen al congrés.
Per a l'edició d'aquest 2019 es preveu la participació de més de 500 empreses de 45 països, un 40% de les quals seran catalanes.
En aquesta ocasió hi participaran una trentena de grans corporacions i inversors coneguts com a "innovation hunters" (com L'Oréal, Zurich, Mediapro, IBM, Xiaomi o Girbau) que cerquen empreses i projectes altament innovadors per invertir o integrar en nous productes o serveis disruptius.
Des del 2006, més de 5.800 empreses, universitats, grups de recerca i organitzacions públiques han celebrat gairebé 15.700 reunions als Brokerage Event organitzats per ACCIÓ al Mobile World Congress.
D'altra banda, i com a novetat d'aquest 2019, a través de la xarxa EEN el 25 de febrer se celebraran una sèrie de tallers bilaterals entre empreses catalanes i delegacions empresarials de països com Corea del Sud, Polònia, Argentina o Brasil, amb la participació de les Oficines Exteriors de Comerç i Inversions d'ACCIÓ a aquests territoris.
L'objectiu d'aquestes trobades és explorar oportunitats en cooperació tecnològica i R+D en diferents sectors i a escala internacional.
D'aquesta manera, durant els tallers s'explicaran línies d'ajuts i les particularitats de l'ecosistema innovador i de transferència tecnològica a Catalunya i a cadascun dels mercats.
Cada taller conclourà amb una sessió de networking entre els participants de cada regió.
Amb l'objectiu d'ampliar l'impacte del MWC a tot el teixit productiu, ACCIÓ i la Mobile World Capital Barcelona organitzen aquest 2019 les rutes al MWC per a professionals que no són de les TIC.
En total, en el marc del programa GoingDigital, 160 directius d'empreses catalanes que no formen part del sector de les TIC podran identificar les oportunitats que les tecnologies mòbils poden aportar als seus negocis en l'actual context de transformació digital.
Es tracta d'empreses de sectors molts diversos, des d'agricultura o el retail fins a la salut.
Abans del MWC els directius assisteixen a tallers temàtics especialitzats per analitzar les tendències tecnològiques d'aquests sectors, mentre que durant el congrés participaran en visites organitzades per conèixer de primera mà les tecnologies que presenten els expositors internacionals i que poden adoptar per ser més competitives.
Es tracta de majoritàriament pimes que disposaran d'un estand per trobar inversors, conèixer socis i nous clients, guanyar visibilitat i obrir nous mercats internacionals